РЕГЛАМЕНТ (ЕО) № 1525/2007 НА СЪВЕТА
от 17 декември 2007 година
за изменение на Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 279 от него,
като взе предвид предложението на Комисията,
като взе предвид становището на Европейския парламент,
като взе предвид становището на Сметната палата,
като има предвид, че:
(1)
Регламент (ЕО) № 2004/2003 на Европейския парламент и на Съвета от 4 ноември 2003 г. относно статута и финансирането на политическите партии на европейско равнище (1) определя inter alia правилата, уреждащи финансирането на политическите партии на европейско равнище от общия бюджет на Европейския съюз.
(2)
В член 12 от Регламент (ЕО) № 2004/2003 се предвижда, че Европейският парламент публикува доклад за прилагането на посочения регламент, включващ, когато е целесъобразно, евентуални изменения, които трябва да бъдат внесени в системата за финансиране.
(3)
В резолюцията си от 23 март 2006 г. относно европейските политически партии (2) Европейският парламент отчете, че в светлината на натрупания след влизането му в сила през 2004 г. опит редица точки от Регламент (ЕО) № 2004/2003 следва да бъдат подобрени.
(4)
Правилата за финансиране на политически партии на европейско равнище следва да бъдат преработени, за да се отчетат по-добре специфичните условия, при които действат политическите партии, включително изменения в политически предизвикателства и програми, които имат последици за бюджета и които политическите партии не са в състояние да предвидят при изготвянето на годишните си работни програми и бюджети. За тази цел следва да се въведе ограничена възможност за прехвърляне на средства от една година към първото тримесечие на следващата година.
(5)
С цел да се увеличат способностите на партиите за дългосрочно финансово планиране, да се отчетат променящите се от година на година потребности от финансиране, както и да се увеличат стимулите за партиите да не разчитат единствено на обществено финансиране, на политическите партии на европейско равнище следва да се разреши да създават ограничени финансови резерви на основата на собствени средства от източници, различни от общия бюджет на Европейския съюз. Посочените по-горе конкретни дерогации от забраната за реализиране на печалба следва да са от изключителен характер и не следва да създават прецедент.
(6)
Регламент (ЕО, Евратом) № 1605/2002 на Съвета (3) следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
В член 109 от Регламент (ЕО) № 1605/2002 се добавя следният параграф:
„4. Ако политическа партия на европейско равнище реализира излишък на приходите спрямо разходите в края на определена финансова година, за която е получила оперативни безвъзмездни средства, чрез дерогация от предвиденото в параграф 2 правило за недопускане на печалба част от този излишък в размер до 25 % от общите приходи за посочената година може да бъде прехвърлена за следващата година, при условие че се изразходва преди края на първото тримесечие на следващата година.
За целите на проверката на спазването на правилото за недопускане на печалба не се вземат предвид собствените средства, по-специално даренията и приходите от членски внос, натрупани при годишната дейност на политическа партия на европейско равнище, които надвишават 15 % от поеманите от бенефициера допустими разходи.
Втора алинея не се прилага, ако финансовите резерви на политическа партия на европейско равнище надвишават 100 % от средните ѝ годишни приходи.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 2007 година.